Ikke det samme som før

Terje Valestrand skriver om Nesttun før i tiden.

Publisert Publisert 12. november 2015

nesttun.jpg Foto: BJØRN ERIK LARSEN

Terje.valestrand@bt.no

Denne artikkelen er over fire år gammel

Om du lurer på hva vi skal leve av? Ta en tur gjennom Nesttun sentrum. Du finner åtte eiendomsmeglere på 100 meter.

Der det før var liv og røre er det nå stein dødt. Butikker som solgte kjøtt og brød, sko og bøker er erstattet av monotone vindusreklamer for hus på hus på hus til salgs.

Trivelige kjøpmenn og frodige matroner er fortrengt av glatte meglere som alle ser like ut: Drakt og dress, mobil på øret og bleket hår, høyt for herrene, langt for damene. Personligheten har de utenpå, den er tillært og kjøpt.

Nesttuns eget senter er dessuten blitt Amfi-kjedet. Det går Thon-i-Thon i Fanas gamle, sjarmerende sentrum, der alt var skjevt og skakt: Husrekker, dørkarmer og innehavere. Men det ble for smått. Der kroner før skiftet hender er det nå millioner som flyttes fra en konto til en annen. Skal du kjøpe hus kan du banke på i åtte lokaler, skal du handle mindre må du ty til Thon.

Og løfter du blikket opp fra asfalt og betong ser du bare boliger. Som guttesnekrede duekleiver henger leiligheter langs hele fjellet der naturen rådet fritt og vilt. Lenger oppe har rekkehusene spist opp det som var av beitemark og eventyrskog.

Forbannelsen kom med Bybanen.

Der gikk en dypt deprimert mann gjennom nye Nesttun forleden dag.

Publisert Publisert: 12. november 2015 12:11 Oppdatert: 12. november 2015 12:40